Lydia Mackenzie Falconer Miller

Lydia Mackenzie Falconer Miller, jaiotzez Fraser (Cromarty, 1812 – Lochinver, 1876ko martxoaren 11), Harriet Myrtle izengoitiaz ere ezaguna, eskoziar haur literaturako idazlea izan zen.

 Bizitza 
Lydia Mackenzie Falconer Fraser Elizabeth Lydia McLeod irakaslearen (?-1865) eta William Fraser merkatariaren (1789-1828) alaba zen. 1812an bataiatu zuten. Aitaren negozioak huts egin ostean, amaren familiak bere hezkuntza ordaintzen lagundu zion. Invernessen eta gero Edinburgon ikasi zuen.

Ingalaterran denbora batez egon ondoren, Eskoziara itzuli zen eta eskola txiki bat sortu zuen Cromartyn. Herri horretan Hugh Miller geologo, idazle eta folklorista ezagutu zuen. Lydiaren familiak aurka egin zuen, baina 1832an ezkon-hitza eman zioten elkarri eta 1837ko urtarrilaren 7an ezkondu ziren. Bizirik iraun zuten lau seme-alaba izan zituzten. Hugh Edinburgoko The Witness aldizkaria kudeatzeko izendatu zutenean, Lydiak lagundu zion lan horretan.

Harriet Myrtle izengoitia erabiliz, haurrentzako 20 liburu didaktiko eta moral idatzi zituen gutxi gorabehera. 1847an helduentzako eleberri bakarra argitaratu zuen modu anonimoan, Passages in the Life of an English Heiress, or, Recollections of Disruption Times in Scotland, bere eta bere senarraren hezkuntza eta haien eztabaidak oinarritzat hartuz.

Hugh Miller, ondoezik eta deprimituta, agian zoratzeko beldurrez zegoela, bere burua tirokatu zuen 1856ko abenduaren 24an. Haien alaba, Harriet Miller Davidson poeta eta eleberrigilea, horrek ikaratuta geratu omen zen bizitza osoan. Lydiak senarraren amaitu gabeko lanen argitalpena osatu zuen, eta Peter Bayneri lagundu zion haren biografia idazten. 1857an, pentsio bat eman zioten. 1863an Invernessera itzuli zen eta haurrentzako liburuak idazten jarraitu zuen.

Lydia Miller 1876ko martxoaren 11n hil zen Lochinverren, suhiaren etxean, eta martxoaren 20an lurperatu zuten Edinburgoko Grange hilerrian, senarraren ondoan.

 Lan hautatuak 

 Erreferentziak 

 Kanpo estekak 

Kategoria:Eskoziako haur literaturako idazleak
Kategoria:Eskoziako eleberrigileak
Kategoria:Emakume eleberrigileak
Kategoria:Ingelesezko idazleak
Kategoria:XIX. mendeko emakume idazleak